Mons Ivar Mjelde skal ha blitt enig med Start om å avslutte kontrakten, melder lokalavis.

Noen måneder før kontrakten med Start går ut skal trener Mons Ivar Mjelde være ferdig i klubben.

Ifølge Fædrelandsvennen skal Mjelde og Start nå være enige om at det ikke er hensiktsmessig at han fortsetter som hovedtrener for klubben.

Avisen skriver videre at det fredag diskutert en sluttavtale mellom partene. Foreløpig er det imidlertid uklart når nyheten skal offentliggjøres og hvordan den skal presenteres.

– Hvis noen i Start mener jeg står i veien for at vi ikke vinner fotballkamper, så må de komme å si det til meg. Så kommer vi nok til en enighet, sa Mjelde i mixed zone etter kampen mot Haugesund søndag.

Mons Ivar Mjelde har fått massiv kritikk etter at han reiste hjem på ferie til familien på Osterøy i begynnelsen av uken.

Start ligger svært utsatt til på en 13. plass på tabellen med bare 19 poeng etter 22 serierunder. Avstanden ned til Tromsø på direkte nedrykksplass er bare ett poeng.

Mjelde har vært hovedtrener i Start siden sommeren 2011.